Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне білім беру және баланың құқықтарын қорғау мәселелері бойынша өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 2011 жылғы 26 желтоқсандағы «Неке (ерлі-зайыптылық) және отбасы туралы» Қазақстан Республикасының Кодексіне:

мазмұнында:

11-тараудың тақырыбы мынадай редакцияда жазылсын:

«11-тарау. Ата-аналардың және басқа да туыстардың құқықтары мен міндеттері»;

мынадай мазмұндағы 73-1-баптың тақырыбымен толықтырылсын:

«73-1-бап. Атасының, әжесінің, ағаларының, әпкелерінің баламен қарым-қатынас жасау құқығы.»;

4-бөлімнің тақырыбы мынадай редакцияда жазылсын:

«4-бөлім. Қорғаншылық немесе қамқоршылық, Республикалық деректер банкі, баланы қабылдайтын отбасы, баланы қабылдайтын кәсіби және бала қонақтайтын отбасы»;

мынадай мазмұндағы 17-2-тараудың және 132-6, 132-7, 132-8, 132-9,
132-10-баптардың тақырыптарымен толықтырылсын:

«17-2-тарау. Баланы қабылдайтын кәсіби отбасы

132-6-бап. Баланы қабылдайтын кәсіби отбасы

132-7-бап. Арнаулы әлеуметтік көрсетілетін қызметтерге мұқтаж балаларды баланы қабылдайтын кәсіби отбасына беру туралы шарт

132-8-бап. Баланы қабылдайтын кәсіби тәрбиешілер

132-9-бап. Баланы қабылдайтын кәсіби отбасына берілетін арнаулы әлеуметтік көрсетілетін қызметтер мұқтаж балалар

132-10-бап. Баланы қабылдайтын кәсіби тәрбиешілерге берілген арнаулы әлеуметтік қызметтерге мұқтаж балаларды күтіп-бағу»;

1-баптың 1-тармағында:

мынадай мазмұндағы 11-2) тармақшамен толықтырылсын:

«11-2) баланы қабылдайтын кәсіби отбасы – аға-інілері мен апа-сіңлілерді (қарындастарды) қоспағанда, алдын-ала таңдаусыз, арнаулы әлеуметтік көрсетілетін қызметтерге мұқтаж төрт баладан артық емес балаларды тәрбиелеуге, оларға көмек көрсету үшін қабылдайтын отбасына орналастыру нысаны;»;

12) тармақша мынадай редакцияда жазылсын:

«12) баланың заңды өкілдері – Қазақстан Республикасының заңнамасына сәйкес балаға қамқорлық жасауды, бiлiм, тәрбие беруді, оның құқықтары мен мүдделерін қорғауды жүзеге асыратын ата-аналар (ата-ана), бала асырап алушылар, қорғаншы немесе қамқоршы, баланы қабылдайтын ата-ана (баланы қабылдайтын ата-аналар), баланы қабылдайтын кәсіби тәрбиеші (баланы қабылдайтын кәсіби тәрбиешілер), патронат тәрбиеші және оларды алмастыратын басқа да адамдар;»;

73-баптың 3-тармағы мынадай редакцияда жазылсын:

«3. Ата-аналар баладан бөлек тұратын ата-ананың ата-ана құқықтарын жүзеге асыру тәртiбi туралы жазбаша нысанда келiсiм жасасуға құқылы.

Егер ата-аналар келiсiмге келе алмаса – дауды Қазақстан Республикасының балалардың құқықтарын қорғау саласындағы уәкілетті органы айқындайтын тәртіппен қорғаншылық немесе қамқоршылық жөніндегі функцияларды жүзеге асыратын орган, ал оның шешімімен келіспеген жағдайда – дау осы органның және баланың ата-аналарының қатысуымен медиация тәртібімен шешіледі немесе оны сот шешедi.»;

мынадай мазмұндағы 73-1-баппен толықтырылсын:

«73-1-бап. Атасының, әжесінің, ағаларының, әпкелерінің баламен қарым-
 қатынас жасау құқығы

1. Атасы, әжесі, ағалары, әпкелері баламен қарым-қатынас жасауға құқылы.

2. Ата-аналар (олардың біреуі) баланың жақын туыстарына онымен қарым-қатынас жасау мүмкіндігін беруден бас тартқан жағдайда, дауды Қазақстан Республикасының балалар құқықтарын қорғау саласындағы уәкілетті орган айқындайтын тәртіппен қорғаншылық немесе қамқоршылық жөніндегі функцияларды жүзеге асыратын орган шешеді.

Қорғаншылық немесе қамқоршылық жөніндегі функцияларды жүзеге асыратын органның шешімімен келіспеген жағдайда, дауды медиация тәртібімен немесе қорғаншылық немесе қамқоршылық жөніндегі функцияларды жүзеге асыратын осы органның қатысуымен сот шешеді.»;

114-1-баптың 1-тармағының 2) тармақшасы мынадай редакцияда жазылсын:

«2) Қазақстан Республикасының аумағында тұрақты тұратын, жетім балаларды, ата-аналарының қамқорлығынсыз қалған балаларды өз отбасына тәрбиелеуге қабылдауға (асырап алу, қорғаншылық немесе қамқоршылық, патронат, баланы қабылдайтын отбасы, баланы қабылдайтын кәсіби отбасы) тілек білдірген Қазақстан Республикасының азаматтарын іріктеуді жүзеге асыруға;»;

116-бап мынадай редакцияда жазылсын:

«116-бап. Жетім балалардың, ата-анасының қамқорлығынсыз қалған
 балалардың құқықтары мен мүдделерін қорғау нысандары

1. Жетім балалардың, ата-аналарының қамқорлығынсыз қалған балалардың құқықтары мен мүдделерін қорғау оларды отбасына тәрбиелеуге беру (асырап алу, қорғаншылық немесе қамқоршылық, патронат, баланы қабылдайтын отбасы, баланы қабылдайтын кәсіби отбасы) арқылы жүзеге асырылады, ал мұндай мүмкіндік болмаған кезде - жетім балаларға, ата-анасының қамқорлығынсыз қалған балаларға арналған барлық типтегі ұйымдарға беру арқылы жүзеге асырылады.

2. Жетім балалардың, ата-анасының қамқорлығынсыз қалған, отбасына тәрбиелеуге берілген (асырап алу, қорғаншылық немесе қамқоршылық, патронат, баланы қабылдайтын отбасы, баланы қабылдайтын кәсіби отбасы) балалардың құқықтары мен мүдделерін қорғауды қамтамасыз ету «Ең төмен әлеуметтік стандарттар және олардың кепілдіктері туралы» Қазақстан Республикасының Заңына сәйкес отбасы және балалар саласындағы ең төмен әлеуметтік стандарт болып табылады.»;

117-баптың 6-тармағының бірінші бөлігі мынадай редакцияда жазылсын:

«6. Облыстардың, республикалық маңызы бар қалалардың, астананың жергілікті атқарушы органдары жетім балаларды, ата-аналарының қамқорлығынсыз қалған балаларды Қазақстан Республикасының азаматтарына асырап алуға, қорғаншылыққа немесе қамқоршылыққа, баланы қабылдайтын кәсіби отбасына, патронат тәрбиешілердің отбасына тәрбиелеуге беру мүмкін болмаған кезде өзіне бала туралы мәліметтер келіп түскен күннен бастап екі ай мерзім өткен соң жетім балаларды, ата-аналарының қамқорлығынсыз қалған балаларды Республикалық деректер банкінің орталықтандырылған есебіне қою үшін Қазақстан Республикасының балалар құқықтарын қорғау саласындағы уәкілетті органына хабарлауға міндетті.»;

118-баптың 1-тармағы жаңа редакцияда жазылсын:

«1. Асырап алуға, қорғаншылыққа немесе қамқоршылыққа отбасына тәрбиелеуге немесе баланы қабылдайтын немесе баланы қабылдайтын кәсіби отбасына, қонақтайтын отбасына беру туралы шарт бойынша патронаттық тәрбиелеуге берілген, ал мұндай мүмкіндік болмаған кезде – барлық типтегі ұйымдарға (білім беру, медициналық және басқалар) берілген жетім балаларды, ата-анасының қамқорлығынсыз қалған балаларды орналастырған кезде баланың мүддесінде оның ұлты, белгілі бір дінді және мәдениетті ұстанатыны, ана тілі, тәрбиелеу мен оқытуда сабақтастықты қамтамасыз ету мүмкіндігі ескерілуі мүмкін.»;

123-бап мынадай редакцияда жазылсын:

«123-бап. Қорғаншылықтағы немесе қамқоршылықтағы адамдардың
 құқықтары

Осы Кодекстің 60 – 62 және 67-баптарында көзделген құқықтармен қатар, қорғаншылықтағы немесе қамқоршылықтағы адамдардың сондай-ақ:

1) өздерінің адами қадір-қасиеттерінің құрметтелуіне;

2) қорғаншы немесе қамқоршы тарапынан қамқорлық жасалуына;

3) осы Кодекстің 126-бабының 4-тармағында көзделген жағдайларды қоспағанда, онымен бірге тұруға;

4) өздеріне тиесілі алиментке, жәрдемақыға және басқа да әлеуметтік төлемдерге;

5) тұрғынжайға және өзге де мүлікке меншік құқығын немесе тұрғынжайды және өзге де мүлікті пайдалану құқығын сақтауға;

6) қорғаншы немесе қамқоршы тарапынан жасалатын қиянаттан қорғалуға;

7) қорғаншының немесе қамқоршының отбасында тәрбиеленуге;

8) өздеріне күтіп-бағу, тәрбиелеу, білім алу және жан-жақты даму үшін жағдайлардың қамтамасыз етілуіне;

9) тұрғынжайы болмаған жағдайда оны Қазақстан Республикасының тұрғын үй заңнамасына сәйкес алуға құқықтары бар.»;

124-баптың 1-тармағы мынадай редакцияда жазылсын:

«1. Осы Кодекстің 60-62 және 67-баптарында көзделген құқықтармен қатар, жетім балалардың, ата-аналарының қамқорлығынсыз қалған және білім беру, медициналық ұйымдардағы және басқа да ұйымдардағы балалардың сондай-ақ:

1) күтіп-бағуға, тәрбиеленуге, білім алуға, жан-жақты дамуға, өздерінің адами қадір-қасиеттерінің құрметтелуіне, өз мүдделерінің қамтамасыз етілуіне;

2) өздеріне тиесілі алиментке, жәрдемақыға және басқа да әлеуметтік төлемдерге;

3) тұрғынжайға және өзге де мүлікке меншік құқығын немесе оларды пайдалану құқығын сақтауға, ал тұрғынжай болмаған кезде оны Қазақстан Республикасының тұрғын үй заңнамасына сәйкес алуға;

4) жергілікті атқарушы органдар жүзеге асыратын жұмысқа орналасуда жәрдем көрсетілуіне құқықтары бар.»;

126-баптың 5-тармағы мынадай редакцияда жазылсын:

«5. Республика аумағында тұрақты тұратын, сондай-ақ Қазақстан Республикасынан тыс жерлерде тұрақты тұратын Қазақстан Республикасының азаматтары болып табылатын қорғаншылар немесе қамқоршылар немесе шетел азаматтары қорғаншылық немесе қамқоршылық жөніндегі функцияларды жүзеге асыратын органға қамқорлыққа алынушының денсаулық жағдайы туралы және оны тәрбиелеу жөніндегі, сондай-ақ оның мүлкін басқару жөніндегі жұмыс туралы есептерді алты айда бір реттен сиретпей ұсынуға міндетті.»;

132-2-баптың 3-тармағы мынадай редакцияда жазылсын:

«Жетім балаларды, ата-аналарының қамқорлығынсыз қалған балаларды баланы қабылдайтын ата-аналарға беру туралы шартты мерзімінен бұрын бұзу:

1) дәлелді себептер (ауруы, отбасылық немесе материалдық жағдайының өзгеруі, баламен өзара түсіністіктің болмауы, балалар арасындағы жанжалды қатынастар және басқалар) болған кезде баланы қабылдайтын ата-аналардың бастамасы бойынша;

2) жетім балаларды, ата-аналарының қамқорлығынсыз қалған балаларды күтіп-бағу, тәрбиелеу және оларға білім беру үшін қолайсыз жағдайлар туындаған кезде қорғаншылық немесе қамқоршылық жөніндегі функцияларды жүзеге асыратын органның немесе жетім балалар, ата-аналарының қамқорлығынсыз қалған балалар болған білім беру ұйымының бастамасы бойынша;

3) бала ата-анасына, өзге де заңды өкілдеріне қайтарылған немесе бала асырап алынған жағдайларда мүмкін болады.»;

мынадай мазмұндағы 17-2-тараумен толықтырылсын:

«17-2-тарау. Баланы қабылдайтын кәсіби отбасы

132-6-бап. Баланы қабылдайтын кәсіби отбасы

Баланы қабылдайтын кәсіби тәрбиешілер мен балалардың тұратын жері бойынша қорғаншылық немесе қамқоршылық жөніндегі функцияларды жүзеге асыратын орган арасында жасалған баланы қабылдайтын кәсіби отбасына беру туралы шарт арнаулы әлеуметтік көрсетілетін қызметтерге мұқтаж балаларды баланы қабылдайтын кәсіби отбасына беруге негіз болып табылады.

Баланы қабылдайтын кәсіби отбасы арнаулы әлеуметтік көрсетілетін қызметтерге мұқтаж төрт баладан артық емес баланы аға-інілер мен апа-сіңлілерді (қарындастарды) қоспағанда, тәрбиелеуге, оларға көмек көрсету үшін алдын ала таңдау құқығынсыз қабылдайды.

132-7-бап. Арнаулы әлеуметтік көрсетілетін қызметтерге мұқтаж балаларды баланы қабылдайтын кәсіби отбасына беру туралы шарт

1. Арнаулы әлеуметтік көрсетілетін қызметтерге мұқтаж балаларды баланы қабылдайтын кәсіби отбасына беру туралы шартта балаларды күтіп-бағу, тәрбиелеу және оларға білім беру жағдайлары, баланы қабылдайтын кәсіби тәрбиешілердің құқықтары мен міндеттері, қорғаншылық немесе қамқоршылық жөніндегі функцияларды жүзеге асыратын органның міндеттері, сондай-ақ осындай шартты тоқтатудың негіздері мен салдарлары көзделуге тиіс.

Арнаулы әлеуметтік көрсетілетін қызметтерге мұқтаж балалар баланы қабылдайтын кәсіби тәрбиелеушілерге көрсетілген шартта көзделген мерзімге тәрбиелеуге беріледі.

Баланы қабылдайтын кәсіби отбасына берілген арнаулы әлеуметтік көрсетілетін қызметтерге мұқтаж әрбір балаға жеке шарт жасалады.

Арнаулы әлеуметтік көрсетілетін қызметтерге мұқтаж балаларды баланы қабылдайтын кәсіби отбасына беру туралы шарттың мерзімі аяқталған жағдайда, оның отбасында болу мерзімін ұзарту жаңа шарт негізінде жүргізіледі.

2. Арнаулы әлеуметтік көрсетілетін қызметтерге мұқтаж балаларды баланы қабылдайтын кәсіби тәрбиешілерге беру туралы шарт:

1) дәлелді себептер (науқастануы, отбасылық немесе материалдық жағдайдың өзгеруі, баламен өзара түсіністіктің болмауы, балалар арасындағы жанжалды
қатынастар және басқалар) болған кезде баланы қабылдайтын кәсіби тәрбиешілердің бастамасы бойынша;

2) балаларды күтіп-бағу, тәрбиелеу және оларға білім беру үшін қолайсыз жағдайлар туындаған кезде қорғаншылық немесе қамқоршылық жөніндегі функцияларды жүзеге асыратын органның бастамасы бойынша;

3) бала ата-анасына, өзге де заңды өкілдеріне қайтарылған, немесе бала асырап алынған жағдайларда мерзімінен бұрын бұзылуы мүмкін.

132-8-бап. Баланы қабылдайтын кәсіби тәрбиешілер

1. Баланы қабылдайтын кәсіби тәрбиешілер 30 жасқа толған, бірақ 53 жастан аспаған Қазақстан Республикасының азаматтары, сондай-ақ атасы мен әжесі бола алады. Оларға осы Кодекстің 122-бабының 1-тармағында көзделген талаптар қойылады. Бұл ретте, осы Кодекстің 122-бабы 1-тармағының 10) тармақшасы атасы мен әжесіне қолданылмайды.

Баланы қабылдайтын кәсіби тәрбиешілер тәрбиелеуге қабылданған арнаулы әлеуметтік көрсетілетін қызметтерге мұқтаж балаларға қатысты қорғаншылар мен қамқоршылар сияқты құқықтар мен міндеттерге ие болады.

2. Арнаулы әлеуметтік көрсетілетін қызметтерге мұқтаж балаларды күтіп-бағу, тәрбиелеу және оларға білім беру үшін қолайлы жағдайлар жасау үшін баланы қабылдайтын кәсіби тәрбиешілердің меншік немесе пайдалану құқығында әр адамға кемінде он бес шаршы метр мөлшерінде тұрғынжайы болуға тиіс.

3. Баланы қабылдайтын кәсіби тәрбиешілерді іріктеу, оқыту, баланы қабылдайтын кәсіби тәрбиешілер деп тану туралы қорытынды беру, сондай-ақ баланы қабылдайтын кәсіби тәрбиешілердің еңбегіне ақы төлеу тәртібі Қазақстан Республикасының балалар құқықтарын қорғау саласындағы уәкілетті орган бекітетін баланы қабылдайтын кәсіби отбасылар туралы ережеде айқындалады.

4. Баланы қабылдайтын кәсіби тәрбиешілер тоқсан сайын қорғаншылық немесе қамқоршылық жөніндегі функцияларды жүзеге асыратын органдарға арнаулы әлеуметтік көрсетілетін қызметтерге мұқтаж балалардың денсаулық жағдайы және оларды тәрбиелеу жөніндегі жұмыс, сондай-ақ балаларды күтіп-бағуға бөлінген қаражаттың жұмсалуы туралы, сондай-ақ олардың мүлкін басқару жөніндегі есептерді ұсынуға міндетті.

132-9-бап. Баланы қабылдайтын кәсіби отбасына берілетін арнаулы
 әлеуметтік көрсетілетін қызметтерге мұқтаж балалар

1. Арнаулы әлеуметтік көрсетілетін қызметтерге мұқтаж балаларды қабылдайтын кәсіби отбасына беруді баланы қабылдайтын кәсіби отбасы туралы ережеде айқындайтын тәртіппен қорғаншылық немесе қамқоршылық жөніндегі функцияларды жүзеге асыратын органдар жүзеге асырады.

Арнаулы әлеуметтік көрсетілетін қызметтерге мұқтаж балаларды баланы қабылдайтын кәсіби отбасына беру үшін баланы қабылдайтын кәсіби тәрбиешілер оларды алдын ала таңдауды жүзеге асырмайды.

Балалардың мүдделеріне сай келетін және балалар өзінің туыстық қатынасы туралы білмейтін, бірге тұрмаған және бірге тәрбиеленбеген жағдайларды қоспағанда, аға-інілер мен апа-сіңлілерді (қарындастарды) ажыратуға жол берілмейді

2. Арнаулы әлеуметтік көрсетілетін қызметтерге мұқтаж балаларды баланы қабылдайтын кәсіби тәрбиешілерге беру олардың пікірлері ескеріле отырып жүзеге асырылады. Он жасқа толған балалар өздерінің келісімдерімен ғана берілуі мүмкін.

3. Арнаулы әлеуметтік көрсетілетін қызметтерге мұқтаж балаларды беру кезінде баланы қабылдайтын кәсіби тәрбиешілердың имандылық және өзге де жеке қасиеттері, баланы қабылдайтын кәсіби тәрбиешілердің міндеттерін орындауға олардың қабілеттілігі, баланы қабылдайтын кәсіби тәрбиешілер мен балалар арасындағы қарым-қатынастар ескеріледі.

4. Баланы қабылдайтын кәсіби тәрбиешілерге берілген арнаулы әлеуметтік көрсетілетін қызметтерге мұқтаж балалар өздеріне тиесілі алименттерге, бірыңғай жинақтаушы зейнетақы қорынан және ерікті жинақтаушы зейнетақы қорларынан төленетін ата-аналарының зейнетақы төлемдеріне, жәрдемақыларға және басқа да әлеуметтік төлемдерге құқығын, сондай-ақ тұрғынжайға және өзге де мүмкіне меншік құқығын немесе тұрғынжайды және өзге де мүмкіне пайдалану құқығын сақтайды. Тұрғынжай болмаған кезде баланы қабылдайтын кәсіби тәрбиешілерге берілген жетім балалардың, ата-аналарының қамқорлығынсыз қалған балалардың Қазақстан Республикасының тұрғын үй заңнамасына сәйкес өздеріне тұрғынжай берілуіне құқығы бар.

Балаларға тиесілі ақша қаражатын және өзге де мүлікті сақтау арнаулы әлеуметтік көрсетілетін қызметтерге мұқтаж балаларды баланы қабылдайтын кәсіби тәрбиешілерге беру туралы шарттың қолданылу уақытында баланы қабылдайтын тәрбиешілерге жүктеледі.

Баланы қабылдайтын кәсіби тәрбиешілерге берілген арнаулы әлеуметтік көрсетілетін қызметтерге мұқтаж балалар осы Кодекстің 60, 61, 62 және
67-баптарында көзделген құқықтарды да иеленеді.

132-10-бап. Баланы қабылдайтын кәсіби тәрбиешілерге берілген арнаулы
 әлеуметтік көрсетілетін қызметтерге мұқтаж балаларды күтіп-
 бағу

Баланы қабылдайтын кәсіби тәрбиешілерге берілген арнаулы әлеуметтік көрсетілетін қызметтерге мұқтаж әрбір баланы күтіп-бағуға ай сайын баланы қабылдайтын кәсіби отбасылар туралы ережеге сәйкес ақша қаражаты төленеді.»;

2. 2015 жылғы 31 қазандағы Қазақстан Республикасының Азаматтық процестік кодексіне:

312-баптың бірінші бөлігі мынадай мазмұндағы 2-1) тармақшасымен толықтырылсын:

«2-1) өтініш берушінің жұбайы әке болуды анықтаған баланы асырап алған кезде – асырап алынатын балаға қатысты әке болуды растайтын
молекулалық-генетикалық сараптаманың қорытындысы;».

3. «Отбасы үлгiсiндегi балалар ауылы және жасөспiрiмдер үйлерi туралы» 2000 жылғы 13 желтоқсандағы Қазақстан Республикасының Заңына:

3-бап мынадай редакцияда жазылсын:

«3-бап. Осы Заңның мақсаттары, негiзгi қағидаттары мен мiндеттерi

1. Осы Заңның мақсаттары жетiм балалар мен ата-анасының қамқорлығынсыз қалған балалардың отбасына жақын ортада тұруы және тәрбиеленуi үшiн жағдайлар жасауға бағытталған отбасы үлгiсiндегi балалар ауылдары мен жасөспірімдер үйлерiнiң құқықтық жағдайын айқындау, сондай-ақ олардың мәртебесін бекіту болып табылады.

2. Осы Заң ізгілік, әдiлеттiлiк, жеке адамның еркiн дамуы, тәрбиеленушiлердiң құқықтары мен заңды мүдделерiн басымдықпен қорғау, балалар ауылы және жасөспiрiмдер үйлерi отбасы мүшелерiнен өзара көмек және қолдау көрсету қағидаттарына негiзделедi.

3. Осы Заң балалар үйлерiн кезең-кезеңiмен балалар ауылдарына айналдыруға және елде отбасы үлгiсiндегi балалар ауылдары мен жасөспiрiмдер үйлерiн құруға бағытталған, олардың қызметi мынадай мiндеттердiң орындалуын қамтамасыз етуге тиiс:

1) тәрбиеленушілердің бағып-күтілуі, тәрбиеленуі және олардың бастауыш, негізгі орта, жалпы орта, техникалық және кәсіптік, орта білімнен кейінгі, жоғары бiлiм алуы үшін, оның ішінде олардың дене бiтiмi, психикалық, имандылық және рухани дамуына ықпал ететін жағдайлар жасау;

2) тәрбиеленушілердің әлеуметтік бейімделуін қамтамасыз ету;

3) тәрбиеленушілердің денсаулығын сақтауды қамтамасыз ету, олардың психофизикалық жай-күйін нығайту және профилактикалық шаралар жүргiзу;

4) тәрбиеленушілерге еңбек ету дағдыларын сіңіру, еңбек нарығында талап етілетін кәсіптерге оқытып-үйрету;

5) тәрбиеленушілерге болашақ кәсібін дұрыс таңдауға және жұмысқа орналасуға жәрдемдесу.».

4. «Қазақстан Республикасындағы баланың құқықтары туралы» 2002 жылғы 8 тамыздағы Қазақстан Республикасының Заңына:

1-бапта:

5) және 6) тармақшалар мынадай мазмұнда жазылсын:

«5) баланың әлеуметтік бейімделуі – арнаулы әлеуметтік көрсетілетін қызметтерге мұқтаж баланың қоғамдағы құндылықтарды, мінез-құлық қағидалары мен нормаларын игеру және қабылдау арқылы әлеуметтік ортаның жағдайларына белсенді түрде бейімделу процесі, сондай-ақ басынан кешірген психологиялық және (немесе) моральдық зардаптарды еңсеру процесі;

6) баланың заңды өкілдері – ата-ана, бала асырап алушылар, қорғаншы, қамқоршы, патронат тәрбиелеуші, баланы қабылдайтын ата-аналар, баланы қабылдайтын кәсіби тәрбиешілер, Қазақстан Республикасының заңдарына сәйкес балаға қамқорлық жасауды, білім, тәрбие беруді, оның құқықтары мен мүдделерін қорғауды жүзеге асыратын олардың орнындағы басқа да адамдар;»;

мынадай мазмұндағы 14-1) тармақшамен толықтырылсын:

«14-1) Қазақстан Республикасының балалар құқықтарын қорғау саласындағы уәкілетті органы – Қазақстан Республикасының Үкіметі айқындайтын орталық атқарушы орган;»;

мынадай мазмұндағы 3-1-баппен толықтырылсын:

«3-1-бап. Балалар мүддесін көздейтін мемлекеттік саясаттың мақсаты, осы
 Заңның негізгі қағидаттары мен міндеттері

1. Балалар мүддесін көздейтін мемлекеттік саясаттың мақсаттары балалардың құқықтары мен заңды мүдделерін қамтамасыз ету, бала құқықтарының негізгі кепілдіктерін нығайту және оларды бұзушылықтар болған жағдайларда олардың құқықтарын қалпына келтіру болып табылады.

2. Осы Заңның негізгі қағидаттары мыналар болып танылады:

1) балаларды қоғамдағы толыққанды өмірге дайындаудың басымдығы;

2) балалардың қоғамдық маңызы бар және шығармашылық белсенділігін дамыту;

3) жоғары адамгершілік қасиеттерді, патриотизм мен азаматтық сезімдерді дамыту, әлемдік өркениеттің жалпы адамзаттық құндылықтары негізінде ұлттық сана-сезімді қалыптастыру.

3. Балалардың құқықтары мен заңды мүдделерін қамтамасыз ету міндеттері мыналар болып табылады:

1) балалардың құқықтары мен заңды мүдделерін заңнамалық қамтамасыз ету, сондай-ақ бала құқықтары кепілдіктерінің құқықтық негіздерін қалыптастыру;

2) балалардың құқықтарын қамтамасыз етудің саяси, құқықтық, экономикалық, әлеуметтік, сондай-ақ стратегиялық, практикалық, жедел және өзге де шаралар жүйесін әзірлеу және іске асыру;

3) балалардың дене бітімі, зияткерлік, рухани және адамгершілік жағынан дамуына, олардың құқықтық санасы мен құқықтық мәдениетін қалыптастыруға, олардың бойында патриотизм, азаматтық және бейбітшілік сезімдерге тәрбиелеуге, сондай-ақ баланың жеке басын қоғам мүддесі үшін, мемлекет халықтарының дәстүрлері, ұлттық және әлемдік мәдениеттің жетістіктері үшін мүмкіндіктерін ашуға жәрдемдесу;

4) баланың құқықтары мен заңды мүдделерін қорғау жөніндегі тиісті органдар мен ұйымдар құру;

5) балалардың құқықтарын қорғау жүйесін қалыптастыру және оның тиімді жұмыс істеуі мен жетілдірілуін қамтамасыз ету.»;

6-бап алып тасталсын;

7-баптың тақырыбы мынадай редакцияда жазылсын:

«7-бап. Балалардың құқықтарын қорғау саласындағы уәкілетті органның, Қазақстан Республикасының орталық және жергілікті атқарушы органдарының мемлекеттегі бала құқықтарын қорғау мәселелері жөніндегі өкілеттіктері»;

7-бапта:

1-тармақ мынадай редакцияда жазылсын:

«1. Балалардың құқықтарын қорғау саласындағы уәкілетті органның өкілеттіктеріне:

1) бала құқықтарын қорғау саласындағы мемлекеттік саясатты қалыптастыру және іске асыру;

2) балалардың құқықтарын қорғау саласындағы халықаралық ынтымақтастықты жүзеге асыру;

3) бала құқықтарын қорғау саласындағы басқа да мүдделі уәкілетті органдардың қызметін үйлестіру және бағыттау;

4) бала құқықтарын қорғау саласындағы жергілікті атқарушы органдарды үйлестіруді және оларға әдістемелік басшылық жасауды жүзеге асыру;

5) халықаралық ынтымақтастық ісінде балалардың құқықтарын қорғау саласындағы уәкілетті органдардың қызметін үйлестіру;

6) ең төмен әлеуметтік стандарттарын балалар өмірі көрсеткіштерінің нормалары мен нормативтерін жақсарту жағына қарай жыл сайын қайта қарауды қамтамасыз ету;

7) осы Заңның мақсаттары мен міндеттеріне және Қазақстан Республикасының заңнамасына сәйкес балалардың құқықтарын қорғау саласындағы нормативтік құқықтық актілерді әзірлеу және бекіту жатады. Заңға тәуелді нормативтік құқықтық актілердің тізбесі балалардың құқықтарын қорғау саласындағы уәкілетті орган туралы ережеде айқындалады.»;

мынадай мазмұндағы 1-1-тармақпен толықтырылсын:

«1-1. Орталық атқарушы органдардың бала құқықтарының кепілдіктерін қамтамасыз ету жөніндегі өкілеттіктеріне:

1) балалардың құқықтарын қорғау саласында мемлекеттік саясатты қалыптастыру және іске асыру;

2) балалардың құқықтарын қорғау саласындағы халықаралық ынтымақтастықты жүзеге асыру;

3) балалардың өмірін жақсартуға бағытталған мемлекеттік ең төмен әлеуметтік стандарттарды белгілеу;

4) бюджет қаражаты және Қазақстан Республикасының заңнамасында тыйым салынбаған өзге де көздер есебінен балалар мүддесін көздейтін мемлекеттік саясатты іске асыру жөніндегі іс-шараларды жүзеге асыру;

5) осы Заңның мақсаттары мен міндеттеріне және Қазақстан Республикасының заңнамасына сәйкес балалардың құқықтарын қорғау саласындағы нормативтік құқықтық актілерді әзірлеу және бекіту жатады. Заңға тәуелді нормативтік құқықтық актілердің тізбесі орталық атқарушы органдар туралы ережеде айқындалады.»;

3-тармақтың 4) тармақшасы мынадай редакцияда жазылсын:

«4) тәрбие, білім беру, денсаулық сақтау, ғылым, мәдениет, дене шынықтыру және спорт, әлеуметтік қызмет көрсету және отбасын әлеуметтік қорғау саласында балалардың құқықтарын қорғау саласындағы уәкілетті орган, орталық атқарушы органдар айқындаған мемлекеттік саясатты балалар мүддесіне орай іске асыру жөніндегі іс-шараларды жүзеге асыру;»;

27-бап мынадай редакцияда жазылсын:

«27-бап. Қорғаншылық, қамқоршылық, патронат, баланы қабылдайтын
 кәсіби отбасы

1. Ата-аналарының қамқорлығынсыз қалған балаға қорғаншылық, қамқоршылық немесе патронат белгіленеді, сондай-ақ Қазақстан Республикасының заңнамасына сәйкес оның мүліктік және жеке мүліктік емес құқықтарының қорғалуы үшін ол баланы қабылдайтын кәсіби отбасына берілуі мүмкін.

2. Жасы он төртке толмаған балаларға қорғаншылық, ал он төрттен бастап он сегіз жасқа дейінгі кәмелетке толмағандарға қамқоршылық белгіленеді.

3. Жергілікті атқарушы органдар қорғаншылық және қамқоршылық органдары болып табылады.

4. Ата-аналарының қамқорлығынсыз қалған, оның ішінде тәрбиелеу, емдеу немесе басқа да мекемедегі балаға Қазақстан Республикасының заңнамасына сәйкес патронат белгіленуі мүмкін.

5. Тәрбиелеу мекемесіндегі жетім балалар, ата-анасының қамқорлығынсыз қалған балалар Қазақстан Республикасының заңнамасына сәйкес баланы қабылдайтын отбасына берілуі мүмкін.

6. Аға-інілері мен апа-сіңлілері (қарындастары) бар балаға қорғаншылық немесе қамқоршылық белгіленген жағдайда, олардың бірге тұруы үшін жағдай жасалады.»;

43-баптың 1-тармағы мынадай редакцияда жазылсын:

«1. Баланың заңды өкілдері барлық мемлекеттік органдар мен ұйымдарда, оның ішінде соттарда кез келген тұлғамен қарым-қатынаста балаларға өкілдік етуді және олардың құқықтары мен заңмен қорғалатын мүдделерін қорғауды баланың туу туралы куәлігі, ата-анасының, қамқоршысының жеке басын куәландыратын құжаттары негізінде арнаулы өкілеттіксіз жүзеге асырады.»;

51-бап алып тасталсын.

5. «Кәмелетке толмағандар арасындағы құқық бұзушылықтардың профилактикасы мен балалардың қадағалаусыз және панасыз қалуының алдын алу туралы» 2004 жылғы 9 шілдедегі Қазақстан Республикасының Заңына:

7-баптың 4) және 4-1) тармақшалары алып тасталсын.

6. «Білім туралы» 2007 жылғы 27 шілдедегі Қазақстан Республикасының Заңына:

1-бапта:

2-2) тармақша мынадай редакцияда жазылсын:

«2-2) академиялық ұтқырлық – білім алушыларды немесе оқытушы-зерттеушілерді, педагогтерді оқыту, тағылымдамадан өту немесе зерттеулер жүргізу үшін белгілі бір академиялық кезеңге (семестрге немесе оқу жылына) өзінің техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім беру ұйымында немесе оқуды жалғастыру үшін басқа техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім беру ұйымында академиялық кредиттер түрінде меңгерген оқыту нәтижелерін (модульдерін), оқу бағдарламаларын, пәндерден міндетті түрде қайта сынақ тапсыра отырып, басқа техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім беру ұйымына (ел ішінде немесе шетелге) ауыстыру;»;

13-1) тармақша мынадай редакцияда жазылсын:

«13-1) білім беру саласындағы уәкілетті органның операторы – жарғылық капиталына мемлекет жүз пайыз қатысатын, ғылым және жоғары білім беру саласындағы уәкілетті органмен келісім бойынша білім беру саласындағы уәкілетті орган айқындайтын, студенттерді, магистранттар мен докторанттарды жатақханалардағы орындармен қамтамасыз етуге мемлекеттік тапсырысты, жекеменшік білім беру ұйымдарында орта білім беруге мемлекеттік білім беру тапсырысын, жоғары және жоғары оқу орнынан кейінгі білімі бар кадрлар даярлауға мемлекеттік білім беру тапсырысын орналастыруды және мемлекеттік атаулы стипендияларды қоспағанда, мемлекеттік стипендиялар төлеуді жүзеге асыратын, сондай-ақ Қазақстан Республикасының заңнамасында көзделген шекте жан басына шаққандағы нормативтік қаржыландыруға қатысушылардың қызметін үйлестіруді жүзеге асыратын және осы Заңның 47-бабының 17-тармағында аталған адамдардың бюджет қаражаты шығыстарын жұмыспен өтеу немесе жұмыспен өтемеген жағдайда орнын толтыру жөніндегі өз міндеттерін сақтауын мониторингтеу мен бақылауды қамтамасыз ететін заңды тұлға;»;

37-2) тармақша мынадай редакцияда жазылсын:

«37-2) қауымдастырылған профессор (доцент), профессор – ғылым және жоғары білім саласындағы уәкілетті орган беретiн ғылыми атақтар;»;

48-4) тармақша мынадай редакцияда жазылсын:

«48-4) онлайн-оқыту – білім алушы кеңістік және уақыт арақашықтығына қарамастан, педагог пен білім алушы арасында өзара іс-қимыл жасау үшін ақпараттық-коммуникациялық технологиялар және Интернет арқылы техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім алатын кадрлар даярлаудың нақты мамандықтары (біліктіліктері) немесе бағыттары бойынша оқыту нысаны;»;

3-бап мынадай редакцияда жазылсын:

«3-бап. Осы Заңның мақсаты, негізгі қағидаттары мен міндеттері

1. Қазақстан Республикасының білім беру саласындағы заңнамасының мақсаты сапалы білім алу құқығын қамтамасыз ету болып табылады.

2. Осы Заңның міндеттері мыналар болып табылады:

1) ұлттық және жалпы адамзаттық құндылықтар, ғылым мен практика жетістіктері негізінде жеке адамды қалыптастыруға, дамытуға және кәсіптік шыңдауға бағытталған сапалы білім алу үшін қажетті жағдайлар жасау;

2) жеке адамның шығармашылық, рухани және күш-қуат мүмкіндіктерін дамыту, адамгершілік пен салауатты өмір салтының берік негіздерін қалыптастыру, даралықты дамыту үшін жағдай жасау арқылы ой-өрісін байыту;

3) азаматтық пен патриотизмге, өз Отаны - Қазақстан Республикасына сүйіспеншілікке, мемлекеттік рәміздер мен мемлекеттік тілді құрметтеуге, халық дәстүрлерін қастерлеуге, Конституцияға қайшы және қоғамға жат кез келген көріністерге төзбеуге тәрбиелеу;

4) белсенді азаматтық ұстанымы бар жеке адамды тәрбиелеу, республиканың қоғамдық-саяси, экономикалық және мәдени өміріне қатысу қажеттігін, жеке адамның өз құқықтары мен міндеттеріне саналы көзқарасын қалыптастыру;

5) отандық және әлемдік мәдениеттің жетістіктеріне баулу; қазақ және республиканың басқа да халықтарының тарихын, салт-дәстүрлерін зерделеу;

6) педагогтердің әлеуметтік мәртебесін арттыруды қамтамасыз ету;

7) білім беру ұйымдарының еріктілігін, дербестігін кеңейту, білім беру ісін басқаруды демократияландыру;

8) қоғам мен экономиканың қажеттеріне жауап беретін білім беру сапасын бағалаудың ұлттық жүйесінің жұмыс істеуі;

9) оқытудың жаңа технологияларын, оның ішінде кәсіптік білім беру бағдарламаларының қоғам мен еңбек нарығының өзгеріп отыратын қажеттеріне тез бейімделуіне ықпал ететін кредиттік, ақпараттық-коммуникациялық технологияларды енгізу және тиімді пайдалану;

10) жалпы оқытудың, жұмыс орны бойынша оқытудың және еңбек нарығының қажеттері арасындағы өзара байланысты қамтамасыз ететін және әркімге өзінің білім мен біліктілікке негізделген жеке әлеуетін қоғамда барынша пайдалануға көмектесетін оқыту жүйесін өмір бойы дамыту;

11) білімнің, ғылымның және өндірістің интеграциясы;

12) білім алушылардың кәсіптік ұмтылысын қамтамасыз ету;

13) жұмыс берушілермен және басқа да әлеуметтік әріптестермен белсенді өзара іс-қимыл арқылы техникалық және кәсіптік білім берудің озық қарқынмен дамытылуын қамтамасыз ету;

14) білім алушылар мен тәрбиеленушілердің жеке ерекшеліктерін ескере отырып, білім алуы үшін арнаулы жағдайлар жасау болып табылады.

3. Білім беру саласындағы заңнаманың қағидаттары мыналар болып табылады:

1) баршаның сапалы білім алуға құқықтарының теңдігі;

2) білім беру жүйесін дамытудың басымдығы;

3) әрбір адамның зияткерлік дамуы, психикалық-физиологиялық және жеке ерекшеліктері ескеріле отырып, халықтың барлық деңгейдегі білімге қолжетімділігі;

4) білім берудің зайырлы, гуманистік және дамытушылық сипаты, азаматтық және ұлттық құндылықтардың, адам өмірі мен денсаулығының, жеке адамның еркін дамуының басымдығы;

5) адамның құқықтары мен бостандықтарын құрметтеу;

6) жеке адамның білімдарлығын ынталандыру және дарындылығын дамыту;

7) білім беру деңгейлерінің сабақтастығын қамтамасыз ететін білім беру процесінің үздіксіздігі;

8) оқытудың, тәрбиенің және дамытудың бірлігі;

9) білім беруді басқарудың демократиялық сипаты, білім беру жүйесі қызметінің ашықтығы;

10) білім беру ұйымдарының меншік нысандары, оқыту мен тәрбиенің нысандары, білім беру бағыттары бойынша алуан түрлі болуы.

4. Білім беру ұйымдарында саяси партиялар мен діни ұйымдардың (бірлестіктердің) ұйымдық құрылымдарын құруға және олардың қызметіне тыйым салынады.»;

4-баптың 21) тармақшасы мынадай редакцияда жазылсын:

«21) 21) білім беру ұйымдарының мемлекеттік атаулы әлеуметтік көмек алуға құқығы бар отбасылардан, сондай-ақ мемлекеттік атаулы әлеуметтік көмек алмайтын, жан басына шаққандағы кірісі ең төменгі күнкөріс деңгейінің шамасынан төмен отбасылардан шыққан білім алушылары мен тәрбиеленушілеріне және жетім балаларға, ата-анасының қамқорлығынсыз қалып, отбасыларда тұратын балаларға, төтенше жағдайлардың салдарынан шұғыл жәрдемді талап ететін отбасылардан шыққан балаларға және білім беру ұйымының алқалы басқару органы айқындайтын өзге де санаттағы білім алушылар мен тәрбиеленушілерге жалпы білім беретін мектептерді ағымдағы күтіп-ұстауға және орта білім беруге мемлекеттік білім беру тапсырысын орналастыруға бөлінетін бюджет қаражатының кемінде екі пайызы мөлшерінде қаржылай және материалдық көмек көрсетуге бөлінетін қаражатты қалыптастыру, жұмсау бағыты мен оларды бөлу қағидаларын бекітеді;»;

5-бап мынадай редакцияда жазылсын:

«5-бап. Білім беру саласындағы уәкілетті органның құзыреті

Білім беру саласындағы уәкілетті орган мектепке дейінгі, орта, техникалық және кәсіптік, орта білімнен кейінгі білім беру, қосымша білім беру, мектепке дейінгі, орта, техникалық және кәсіптік, орта білімнен кейінгі білім беру саласындағы сапаны қамтамасыз ету, мектепке дейінгі, орта, техникалық және кәсіптік білім беруді цифрландыру аясында мынадай өкілеттіктерді орындайды:

1) мемлекеттік саясатты қалыптастырады және іске асырады, салааралық үйлестіруді жүзеге асырады, халықаралық бағдарламаларды әзірлейді және іске асырады;

2) халықаралық ынтымақтастықты жүзеге асырады;

3) мектепке дейінгі, орта, техникалық және кәсіптік, орта білімнен кейінгі, қосымша білім беруді дамытудың жай-күйі туралы жыл сайынғы ұлттық баяндама дайындау және жариялау арқылы қоғам мен мемлекетті мектепке дейінгі, орта, техникалық және кәсіптік, орта білімнен кейінгі білім беру, қосымша білім беру жүйесінің жай-күйі және оның қызметінің тиімділігі туралы объективті ақпаратпен қамтамасыз етеді;

4) білім беру сапасына халықаралық салыстырмалы зерттеулердің жүргізілуін үйлестіруді және білім беруді дамытудың жай-күйі туралы жыл сайынғы ұлттық баяндама дайындауды, сондай-ақ «Ұлттық білім беру дерекқоры» ақпараттық жүйесін қалыптастыруды, қолдап отыруды, оған жүйелік-техникалық қызмет көрсетуді, оны интеграциялауды және оның ақпараттық қауіпсіздігін қамтамасыз етуді жүзеге асыратын, мемлекет жүз пайыз қатысатын заңды тұлғаны айқындайды;

5) білім беруді басқару жүйесіне білім беру мониторингін және оны ақпараттық қамтамасыз етуді жүзеге асырады;

6) заңды тұлғаларға:

бастауыш білім беру;

негізгі орта білім беру;

жалпы орта білім беру;

мамандықтар бойынша, әскери, арнаулы оқу орындары үшін мамандықтар топтары және оқыту нысандары бойынша техникалық және кәсіптік білім беру;

мамандықтар бойынша, әскери, арнаулы оқу орындары үшін мамандықтар топтары және оқыту нысандары бойынша орта білімнен кейінгі білім беру;

рухани білім беру үшін білім беру қызметімен айналысуға лицензия және (немесе) лицензияға қосымша береді;

7) балаларға арналған мектепке дейінгі тәрбие мен оқыту және қосымша білім беру бойынша қызметті жүзеге асырудың басталғаны немесе тоқтатылғаны туралы хабарламаларды қабылдауды жүзеге асырады;

8) балаларға арналған мектепке дейінгі тәрбие мен оқыту және қосымша білім беру бойынша рұқсаттар мен хабарламалардың мемлекеттік электрондық тізілімін жүргізеді;

9) орта, техникалық және кәсіптік, орта білімнен кейінгі білім беру ұйымдарынан шығатын ресми құжаттарға апостиль қою рәсімін жүзеге асырады;

10) республикалық орта білім беру ұйымдарын, сондай-ақ халықаралық келісімдерге сәйкес шетелдік мектептерде оқитын отандастарды оқулықтармен және оқу-әдістемелік кешендермен қамтамасыз етеді;

11) білім беру ұйымдарында меншік нысандарына және ведомстволық бағыныстылығына қарамастан, Қазақстан Республикасының мектепке дейінгі, орта, техникалық және кәсіптік, орта білімнен кейінгі, қосымша білім беру саласындағы заңнамасының және нормативтік құқықтық актілерінің, мемлекеттік жалпыға міндетті білім беру стандарттарының, сондай-ақ ведомстволық бағынысты ұйымдардағы бюджеттік және қаржылық тәртіптің Қазақстан Республикасының Кәсіпкерлік кодексіне сәйкес орындалуына мемлекеттік бақылау жасауды жүзеге асырады;

12) жеке меншік білім беру ұйымдарында орта білім беруге мемлекеттік білім беру тапсырысын, оқуға ата-ана төлемақысының шекті мөлшерін бекітеді;

13) Қазақстан Республикасының білім беру саласындағы заңнамасының анықталған бұзушылықтарын нұсқамада белгіленген мерзімде жою туралы орындалуы міндетті жазбаша нұсқамалар береді;

14) облыстардың, республикалық маңызы бар қалалардың, астананың, аудандардың (облыстық маңызы бар қалалардың) білім беруді басқару органдарының бірінші басшыларын лауазымға тағайындауды және лауазымнан босатуды келіседі;

15) білім беру саласында жергілікті атқарушы органдарды үйлестіруді және оларға әдiстемелiк басшылық жасауды жүзеге асырады;

16) орта білім беру ұйымдары үшін жекелеген пәндер бойынша базалық оқулықтар мен оқу-әдістемелік кешендерді айқындайды және бекітеді;

17) денсаулық сақтау саласындағы техникалық және кәсіптік, орта білімнен кейінгі білімнің білім беру бағдарламаларын іске асыратын білім беру ұйымдарын және Сот төрелігі академиясын қоспағанда, мыналарды:

мектепке дейінгі тәрбие мен оқытудың жалпы білім беретін оқу бағдарламаларын;

бастауыш, негізгі орта және жалпы орта білім берудің жалпы білім беретін оқу бағдарламаларын;

техникалық және кәсіптік, орта білімнен кейінгі білім берудің білім беру бағдарламаларын іске асыратын білім беру ұйымдарын меншік нысанына және ведомстволық бағыныстылығына қарамастан, мемлекеттік аттестаттауды жүргізеді;

18) осы Заңның мақсаттары мен міндеттеріне және Қазақстан Республикасының заңнамасына сәйкес мектепке дейінгі, орта, техникалық және кәсіптік, орта білімнен кейінгі білім беру, мектепке дейінгі, орта, техникалық және кәсіптік білім беруді цифрландыру саласында нормативтік құқықтық актілерді әзірлейді және бекітеді. Заңға тәуелді нормативтік құқықтық актілердің тізбесі Білім беру саласындағы уәкілетті орган туралы ережеде айқындалады.

Білім беру саласындағы уәкілетті органның осы баптың бірінші бөлігінің 5) тармақшасында көзделген өкілеттігі әскери, арнаулы оқу орындарына қолданылмайды.»;

5-3-бап мынадай редакцияда жазылсын:

«5-3-бап. Ғылым және жоғары білім саласындағы уәкілетті органның құзыреті

Ғылым және жоғары білім саласындағы уәкілетті орган жоғары және жоғары оқу орнынан кейінгі білім беру, жоғары және жоғары оқу орнынан кейінгі білім беру саласындағы сапаны қамтамасыз ету, жоғары және жоғары оқу орнынан кейінгі білім беруді цифрландыру аясында мынадай өкілеттіктерді орындайды:

1) мемлекеттік саясатты қалыптастырады және іске асырады, салааралық үйлестіруді жүзеге асырады, халықаралық бағдарламаларды әзірлейді және іске асырады;

2) халықаралық ынтымақтастықты жүзеге асырады;

3) дамытудың жай-күйі туралы жыл сайынғы ұлттық баяндама дайындау және жариялау арқылы қоғам мен мемлекетті білім беру жүйесінің жай-күйі және оның қызметінің тиімділігі туралы объективті ақпаратпен қамтамасыз етеді;

4) білім беруді басқару жүйесінің білім беру мониторингін және оны ақпараттық қамтамасыз етуді жүзеге асырады;

5) заңды тұлғаларға мыналарды;

кадрларды даярлау бағыттары және оқыту нысандары бойынша жоғары білім беруге;

кадрларды даярлау бағыттары және оқыту нысандары бойынша жоғары оқу орнынан кейінгі білім беруге;

рухани білім беруге арналған білім беру қызметімен айналысуға лицензияны және (немесе) лицензияға қосымшаны береді;

6) әскери, арнаулы оқу орындарында жоғары және (немесе) жоғары оқу орнынан кейінгі білімнің білім беру бағдарламаларын іске асыратын, Қазақстан Республикасының Жоғары Сот жанындағы Сот төрелігі академиясын (бұдан әрі – Сот төрелігі академиясы) қоспағанда, меншік нысанына және ведомстволық бағыныстылығына қарамастан, жоғары және (немесе) жоғары оқу орнынан кейінгі білім беру ұйымдарын мемлекеттік аттестаттауды жүргізеді;

7) жоғары және (немесе) жоғары оқу орнынан кейінгі білім беру ұйымдарынан шығатын ресми құжаттарға апостиль қою рәсімін жүзеге асырады;

8) оқу-әдістемелік және ғылыми-әдістемелік жұмысқа басшылықты жүзеге асырады және оны жүргізуді үйлестіреді;

9) жоғары және (немесе) жоғары оқу орнынан кейінгі білім беру ұйымдарында меншік нысанына және ведомстволық бағыныстылығына қарамастан, Қазақстан Республикасының білім беру саласындағы заңнамасының және нормативтік құқықтық актілерінің, мемлекеттік жалпыға міндетті білім беру стандарттарының, сондай-ақ ведомстволық бағынысты ұйымдардағы бюджеттік және қаржылық тәртіптің Қазақстан Республикасының Кәсіпкерлік кодексіне сәйкес орындалуына мемлекеттік бақылауды жүзеге асырады;

10) шетелдік әріптестермен келіссөздер жүргізеді және өз құзыреті шегінде жоғары және (немесе) жоғары оқу орнынан кейінгі білім беру, сондай-ақ ғылыми және (немесе) ғылыми-техникалық қызмет саласындағы халықаралық шарттарға (келісімдерге) және білім беру бағдарламаларына қол қояды;

11) Қазақстан Республикасы заңнамасының анықталған бұзушылықтарын нұсқамада белгіленген мерзімдерде жою туралы орындалуы міндетті жазбаша нұсқамаларды береді;

12) мемлекеттік атаулы стипендияларды тағайындайды;

13) жоғары және (немесе) жоғары оқу орнынан кейінгі білім беру ұйымдарының студенттерін, магистранттары мен докторанттарын жатақханалардағы орындармен қамтамасыз етуге арналған мемлекеттік тапсырысты бекітеді және орналастырады;

14) еңбек нарығының қажеттіліктерін ескере отырып, республикалық бюджеттен қаржыландырылатын білім беру ұйымдарында (Қарулы Күштер, басқа да әскерлер мен әскери құралымдар, сондай-ақ арнаулы мемлекеттік органдар үшін мамандар даярлауды жүзеге асыратын білім беру ұйымдарын қоспағанда) жоғары немесе жоғары оқу орнынан кейінгі білімі бар кадрларды даярлауға үш жылға мемлекеттік білім беру тапсырысын бекітеді;

15) жоғары және (немесе) жоғары оқу орнынан кейінгі білімі бар кадрларды даярлауға мемлекеттік білім беру тапсырысын бөлуді бекітеді;

16) жоғары білімнің білім беру бағдарламаларын іске асыратын білім беру ұйымдарына оқуға түсу кезінде қабылдау квотасының мөлшерлерін бекітеді;

17) шетелде, оның ішінде «Болашақ» халықаралық стипендиясы бойынша кадрларды даярлаудың, қайта даярлаудың және олардың біліктілігін арттырудың халықаралық бағдарламалары бойынша іс-шаралар кешенін жүзеге асыратын ұйымды (әкімшіні) айқындайды;

18) философия докторы (PhD), бейіні бойынша доктор дәрежелерін береді;

19) қауымдастырылған профессор (доцент), профессор ғылыми атақтарын береді;

20) мемлекет атынан доцент, қауымдастырылған профессор (доцент), профессор аттестаттарын береді;

21) аккредиттеу органдарын, оның ішінде шетелдік аккредиттеу органдарын тану рәсімін жүзеге асырады;

22) ұлттық бірыңғай тестілеуді ұйымдастырады және өткізеді;

23) осы Заңның мақсаттары мен міндеттеріне және Қазақстан Республикасының заңнамасына сәйкес жоғары және жоғары оқу орнынан кейінгі білім беру, жоғары және жоғары оқу орнынан кейінгі білім беру саласындағы сапаны қамтамасыз ету, жоғары және жоғары оқу орнынан кейінгі білім беруді цифрландыру аясында нормативтік құқықтық актілерді әзірлейді және бекітеді. Заңға тәуелді нормативтік құқықтық актілердің тізбесі білім беру саласындағы уәкілетті орган туралы ережеде айқындалады.

Ғылым және жоғары білім саласындағы уәкілетті органның осы баптың бірінші бөлігінің 4) және 8) тармақшаларында көзделген өкілеттіктері әскери, арнаулы оқу орындарына және Сот төрелігі академиясына қолданылмайды.»;

6-бапта:

2-тармақта:

6) тармақша мынадай редакцияда жазылсын:

«6) Қазақстан Республикасының заңнамасында белгіленген тәртіппен, мектепке дейінгі тәрбие және оқыту, бастауыш, негізгі орта және жалпы орта білімнің жалпы білім беретін оқу бағдарламаларын және балаларға қосымша білім беру бағдарламаларын іске асыратын мемлекеттік білім беру ұйымдарын, сондай-ақ білім беру саласындағы уәкілетті органмен келісу бойынша техникалық және кәсіптік, орта білімнен кейінгі білімнің білім беру бағдарламаларын, мамандандырылған жалпы білім беретін және арнайы оқу бағдарламаларын іске асыратын мемлекеттік білім беру ұйымдарын, балалар-жасөспірімдер спорт мектептерін құрады, қайта ұйымдастырады және таратады;»;

11) тармақша мынадай редакцияда жазылсын:

«11) облыстық және аудандық (облыстық маңызы бар қала) ауқымдардағы білім беру ұйымдарының мемлекеттік атаулы әлеуметтік көмек алуға құқығы бар отбасылардан, сондай-ақ мемлекеттік атаулы әлеуметтік көмек алмайтын, жан басына шаққандағы табысы ең төменгі күнкөріс деңгейінің шамасынан төмен отбасылардан шыққан білім алушылары мен тәрбиеленушілеріне және жетім балаларға, ата-анасының қамқорлығынсыз қалып, отбасыларда тұратын балаларға, төтенше жағдайлардың салдарынан шұғыл жәрдемді талап ететін отбасылардан шыққан балаларға және білім беру ұйымының алқалы басқару органы айқындайтын өзге де санаттағы білім алушылар мен тәрбиеленушілерге жалпы білім беретін мектептерді ағымдағы күтіп-ұстауға және орта білім беруге мемлекеттік білім беру тапсырысын орналастыруға бөлінетін бюджет қаражатының кемінде екі пайызы мөлшерінде қаржылай және материалдық көмек көрсетуге қаражат жұмсайды;»;

3-тармақта:

5) тармақша мынадай редакцияда жазылсын:

«5) Қазақстан Республикасының заңнамасында белгіленген тәртіппен, мектепке дейінгі тәрбие және оқыту, бастауыш, негізгі орта және жалпы орта білімнің жалпы білім беретін оқу бағдарламаларын және балаларға қосымша білім беру бағдарламаларын іске асыратын мемлекеттік білім беру ұйымдарын, сондай-ақ білім беру саласындағы уәкілетті органмен келісу бойынша техникалық және кәсіптік, орта білімнен кейінгі білімнің білім беру бағдарламаларын, мамандандырылған жалпы білім беретін және арнайы оқу бағдарламаларын іске асыратын мемлекеттік білім беру ұйымдарын, балалар-жасөспірімдер спорт мектептерін құрады, қайта ұйымдастырады және таратады;»;

мынадай мазмұндағы 7-6) және 7-7) тармақшалармен толықтырылсын:

«7-6) жоғары және жоғары оқу орнынан кейінгі білімі бар кадрларды даярлауға арналған мемлекеттік білім беру тапсырысын бекітеді;

7-7) өңірлік кәсіпкерлер палаталары мен мүдделі ұйымдардың ұсыныстарын ескере отырып, техникалық және кәсіптік, орта білімнен кейінгі, жоғары және жоғары оқу орнынан кейінгі білімі бар кадрларды даярлауға мемлекеттік білім беру тапсырысын орналастырады;»;

11) тармақша мынадай редакцияда жазылсын:

«11) облыстық және аудандық (облыстық маңызы бар қала) ауқымдардағы білім беру ұйымдарының мемлекеттік атаулы әлеуметтік көмек алуға құқығы бар отбасылардан, сондай-ақ мемлекеттік атаулы әлеуметтік көмек алмайтын, жан басына шаққандағы табысы ең төменгі күнкөріс деңгейінің шамасынан төмен отбасылардан шыққан білім алушылары мен тәрбиеленушілеріне және жетім балаларға, ата-анасының қамқорлығынсыз қалып, отбасыларда тұратын балаларға, төтенше жағдайлардың салдарынан шұғыл жәрдемді талап ететін отбасылардан шыққан балаларға және білім беру ұйымының алқалы басқару органы айқындайтын өзге де санаттағы білім алушылар мен тәрбиеленушілерге жалпы білім беретін мектептерді ағымдағы күтіп-ұстауға және орта білім беруге мемлекеттік білім беру тапсырысын орналастыруға бөлінетін бюджет қаражатының кемінде екі пайызы мөлшерінде қаржылай және материалдық көмек көрсетуге қаражат жұмсайды;»;

7-баптың 2-тармағы мынадай редакцияда жазылсын:

«2. Білім беру саласындағы ақпараттандыру объектілері оның ішінде техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім беру ұйымдары іске асыратын білім беру бағдарламаларының тізілімдерін, білім беру мониторингінің деректерін, әкімшілік деректерді және білім беру саласындағы уәкілетті орган және ғылым және жоғары білім саласындағы уәкілетті орган, жергілікті атқарушы органдар, білім беру ұйымдары өз қызметін жүзеге асыру процесінде алған өзге де деректерді қамтиды.»;

8-баптың 2-2-тармағы мынадай редакцияда жазылсын:

«2-2. Мемлекет студенттерді, магистранттарды және докторанттарды жатақханалардағы орындармен қамтамасыз етуге мемлекеттік тапсырысты орналастыру арқылы студенттер, магистранттар мен докторанттар үшін жатақханалардағы жаңадан берлетін орындармен студенттерді, магистранттар мен докторанттарды қамтамасыз ету бойынша жағдайлар жасайды. Студенттерді, магистранттар мен докторанттарды жатақханалардағы орындармен қамтамасыз етуге арналған мемлекеттік тапсырыс құрамында тұру шығыстарын мемлекет субсидиялаған жағдайларды қоспағанда, жатақханаларда тұру үшін ақы төлеу студенттерді, магистранттар мен докторанттарды жатақханалардағы орындармен қамтамасыз етуге арналған мемлекеттік тапсырыс құрамына кірмейді.

Студенттерді, магистранттар мен докторанттарды жатақханалардағы орындармен қамтамасыз етуге арналған мемлекеттік тапсырыс шарты білім беру саласындағы уәкілетті органның операторы мен жатақхананың меншік иесі арасында жасалады. Жатақхананың нысаналы мақсатын өзгертуге кемінде жиырма жыл мерзімге тыйым салудың болуы студенттерді, магистранттар мен докторанттарды жатақханалардағы орындармен қамтамасыз етуге мемлекеттік тапсырыс шартының міндетті талабы болып табылады.»;

8-2-бап мынадай редакцияда жазылсын:

«8-2-бап. Білім беру саласындағы мемлекеттік монополия

Білім беру деңгейлері бойынша оқулықтарға, оқу-әдістемелік кешендерге сараптама жүргізуді, сондай-ақ білім беру жүйесі мен білім беру процесін әдіснамалық және ғылыми-әдістемелік қамтамасыз етуді, ұйымдастыру жөніндегі қызмет (мемлекеттік жалпыға міндетті білім беру стандарттары, үлгілік оқу жоспарлары, үлгілік оқу бағдарламалары), оның ішінде мүмкіндігі шектеулі балаларға арналған қызмет мемлекеттік монополияға жатады.

Мемлекеттік монополия субъектісі өндіретін және (немесе) өткізетін тауарлардың (жұмыстардың, көрсетілетін қызметтердің) бағаларын монополияға қарсы органмен келісу бойынша білім беру саласындағы уәкілетті орган белгілейді.

Мемлекеттік монополия субъектісі білім беру деңгейлері бойынша оқулықтарға, оқу-әдістемелік кешендерге сараптама жүргізуді, сондай-ақ білім беру жүйесі мен білім беру процесін әдіснамалық және ғылыми-әдістемелік қамтамасыз етуді ұйымдастыру бойынша жүзеге асыратын қызмет түрлерінің тізбесін (мемлекеттік жалпыға міндетті білім беру стандарттары, үлгілік оқу жоспарлары, үлгілік оқу бағдарламалары) монополияға қарсы органмен келісу бойынша уәкілетті орган бекітеді.»;

11-бап алып тасталсын;

14-бапта:

8 және 8-1-тармақтар мынадай редакцияда жазылсын:

«8. Медициналық және фармацевтік мамандықтар бойынша үлгілік оқу бағдарламаларын ғылым және жоғары бiлiм беру саласындағы уәкілетті органмен келісу бойынша денсаулық сақтау саласындағы уәкілетті орган бекітеді.

8-1. Су көлігі саласындағы мамандықтар бойынша үлгілік оқу бағдарламаларын ғылым және жоғары білім беру саласындағы уәкілетті органмен келісу бойынша сауда мақсатында теңізде жүзу саласындағы басшылықты жүзеге асыратын орталық атқарушы орган бекітеді.»;

26-бапта:

мынадай мазмұндағы 2-2-тармақпен толықтырылсын:

«2-2. Мектепке дейінгі ұйымдарға оқуға қабылдау тәртібі, оның ішінде ерекше білім беру қажеттілігі бар адамдар (балалар) ата-аналарының немесе заңды өкілдерінің өтініші бойынша жүзеге асырылады және тиісті үлгідегі білім беру ұйымдарына қабылдаудың үлгілік қағидаларында айқындалады.»;

7-тармақ мынадай редакцияда жазылсын:

«7. Жоғары оқу орнынан кейінгі білім алу үшін жоғары және (немесе) жоғары оқу орнынан кейінгі білім беру ұйымдарына оқуға қабылдау ғылым және жоғары білім беру саласындағы уәкілетті орган белгілеген тәртіппен конкурстық негізде азаматтардың өтініштері бойынша жүзеге асырылады.»;

8-1-тармақ мынадай редакцияда жазылсын:

«8-1. Арнаулы мемлекеттік органдар және құқық қорғау органдары, азаматтық қорғау органдары, мемлекеттік фельдъегерлік қызмет қызметкерлерінің, қызметтік міндеттерін атқару кезінде қаза тапқан (қайтыс болған) немесе мертігуі (жаралануы, жарақаттануы, контузия алуы) салдарынан мүгедектік белгіленген әскери қызметшілердің балаларын (оның ішінде асырап алған ұлдарын, асырап алған қыздарын, бірге тұратын өгей ұлдары мен өгей қыздарын) техникалық және кәсіптік, орта білімнен кейінгі және жоғары білімнің білім беру бағдарламаларын іске асыратын білім беру ұйымдарына оқуға қабылдау, мемлекеттік білім беру тапсырысы және (немесе) білім беру гранты беріле отырып, олардың өтініші негізінде конкурстан тыс жүзеге асырылады.»;

28-баптың 10-тармағы мынадай редакцияда жазылсын:

«10. Жоғары оқу орнынан кейінгі білімнің білім беру бағдарламаларын меңгерген бiлiм алушыларды қорытынды аттестаттау ерекшелектерін ғылым және жоғары бiлiм беру саласындағы уәкілетті орган айқындайды.»;

30-баптың 1 және 2-тармақтары мынадай редакцияда жазылсын:

«1. 1-сыныпқа қабылдағанға дейін балаларды мектепке дейінгі тәрбиелеу және оқыту отбасында немесе бір жасынан бастап 1-сыныпқа қабылдағанға дейін мектепке дейінгі ұйымдарда жүзеге асырылады.

2. Мектепке дейінгі тәрбие мен оқыту бес жастан бастап балаларды мектепте оқуға мектепалды даярлау түрінде жүзеге асырылады.»;

32-баптың 1-тармағының үшінші бөлігі мынадай редакцияда жазылсын:

«Техникалық және кәсіптік білімнің білім беру бағдарламалары бойынша оқу күндізгі, кешкі, сырттай оқыту және (немесе) онлайн-оқыту нысандарында жүзеге асырылады.»;

33-баптың үшінші бөлігі мынадай редакцияда жазылсын:

«Орта білімнен кейінгі білімнің білім беру бағдарламалары бойынша оқу күндізгі, кешкі, сырттай оқыту және (немесе) онлайн-оқыту нысандарында жүзеге асырылады.»;

37-2-бап мынадай редакцияда жазылсын:

«37-2-бап. Қашықтан оқыту

1. Қашықтан оқыту білім беру, ғылым және жоғары білім беру саласындағы уәкілетті органдар айқындайтын тәртіппен орта, қосымша, техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім беру ұйымдарында жүзеге асырылады.

2. Тиісті әкімшілік-аумақтық бірліктерде (жекелеген объектілерде) төтенше жағдай, шектеу іс-шаралары, оның ішінде карантин енгізілген, төтенше жағдайлар жарияланған жағдайларда жергілікті атқарушы органдар мен білім беру ұйымдары білім беру, ғылым және жоғары білім беру саласындағы уәкілетті орган айқындайтын тәртіппен барлық білім алушылар үшін қашықтан оқытуды енгізеді.»;

39-баптың 3-тармағы 4) тармақшасының екінші бөлігі мынадай редакцияда жазылсын:

«Білім туралы мемлекеттік үлгідегі құжаттарды толтыруға қойылатын талаптарды білім беру, ғылым және жоғары білім саласындағы уәкілетті органдар айқындайды.»;

40-бапта:

2-1-тармақтың екінші бөлігі мынадай редакцияда жазылсын:

«Осы мерзімнің өтуі білім беру, ғылым және жоғары білім саласындағы уәкілетті органмен білім беру ұйымының білім беру қызметімен айналысу құқығына лицензия алу туралы материалдарын қарау мерзіміне тоқтатыла тұрады.»;

4-тармақтың екінші бөлігі мынадай редакцияда жазылсын:

«Білім беру ұйымдары түрлерінің номенклатурасын білім беру, ғылым және жоғары білім саласындағы уәкілетті орган бекітеді.»;

43-1-баптың 4-тармағының 2) тармақшасы мынадай редакцияда жазылсын:

«2) ғылым және жоғары білім саласындағы уәкілетті орган айқындаған тәртіпке сәйкес философия докторы (PhD) және бейіні бойынша доктор дәрежелерін беруге де құқылы.»;

44-баптың 9-тармағы мынадай редакцияда жазылсын:

«9. Білім беру ұйымдарында алқалы басқару органдары құрылады.

Білім беру ұйымын алқалы басқарудың нысандары, оларды сайлау тәртібін қоса алғанда, жұмысын ұйымдастырудың үлгілік ережелерін білім беру, ғылым және жоғары білім саласындағы уәкілетті орган бекітетін білім беру ұйымының кеңесі (ғылыми кеңес), қамқоршылық кеңес, педагогтік, әдістемелік (оқу-әдістемелік, ғылыми әдістемелік), кеңестер және басқа да нысандар бола алады.»;

47-бапта:

9-тармақ мынадай редакцияда жазылсын:

«9. Мемлекеттік білім беру тапсырысына сәйкес оқуға қабылданған білім алушыларды білім беру ұйымдары білім беру, ғылым және жоғары білім саласындағы уәкілетті орган айқындайтын тәртіппен жатақханалардағы орындармен қамтамасыз етеді.»;

17-тармақ мынадай редакцияда жазылсын:

«17. Осы Заңның 26-бабы 8-тармағының 3) тармақшасында белгіленген квота шегінде педагогтік, медициналық, ветеринариялық және ауыл шаруашылығы мамандықтары бойынша оқыған ауыл жастары арасынан шыққан Қазақстан Республикасының азаматтары ғылым және жоғары білім саласындағы уәкілетті орган айқындаған мерзімдерде және тәртіппен жұмыспен өтеуге міндетті.

Мемлекеттік білім беру тапсырысы негізінде педагогтік және медициналық мамандықтар бойынша оқыған Қазақстан Республикасының азаматтары ғылым және жоғары білім саласындағы уәкілетті орган айқындаған мерзімдерде және тәртіппен жұмыспен өтеуге міндетті.

Мемлекеттік білім беру тапсырысы негізінде басқа мамандықтар бойынша оқыған Қазақстан Республикасының азаматтары ғылым және жоғары білім саласындағы уәкілетті орган айқындаған мерзімдерде және тәртіппен жұмыспен өтеуге міндетті.

Мемлекеттік білім беру тапсырысы негізінде философия докторлары (РhD) бағдарламасы бойынша докторантурада оқыған Қазақстан Республикасының азаматтары ғылым және жоғары білім саласындағы уәкілетті орган айқындаған мерзімдерде және тәртіппен жұмыспен өтеуге міндетті.

Мемлекеттік білім беру тапсырысы негізінде бейіні бойынша докторлар бағдарламасы бойынша докторантурада оқыған Қазақстан Республикасының азаматтары ғылым және жоғары білім саласындағы уәкілетті орган айқындаған мерзімдерде және тәртіппен жұмыспен өтеуге міндетті.

Осы тармақта аталған адамдардың жұмысты өтеу жөніндегі өз міндеттерін орындауына немесе жұмысты өтемеген жағдайда бюджет қаражатының шығыстарын өтеуіне мониторингті және олардың сақталуына бақылауды қамтамасыз ету білім беру саласындағы уәкілетті органның операторына жүктеледі.

Осы Заңның 26-бабы 8-тармағының 6) тармақшасында белгіленген квота шегінде педагогтік, техникалық және ауыл шаруашылығы мамандықтары бойынша оқыған ауыл жастары арасынан шыққан Қазақстан Республикасының азаматтары ғылым және жоғары білім саласындағы уәкілетті орган айқындаған мерзімдерде және тәртіппен жұмыспен өтеуге міндетті.

Осы тармақта көрсетілген Қазақстан Республикасының азаматтары ғылым және жоғары білім беру саласындағы уәкілетті орган айқындайтын мерзім шегінде жоғары және (немесе) жоғары оқу орнынан кейінгі білім беру ұйымын немесе денсаулық сақтау саласындағы ғылыми ұйымды бітіргеннен кейін мемлекеттік білім беру тапсырысы бойынша олардың нақты оқу уақытына сәйкес:

1) ақылы негіздегі оқудан мемлекеттік білім беру тапсырысы бойынша оқуға ауысқан;

2) мемлекеттік білім беру тапсырысы бойынша оқудан ақылы негіздегі оқуға ауысқан;

3) ағымдағы немесе келесі оқу жылы ішінде кейіннен қалпына келтіру шартымен жоғары және (немесе) жоғары оқу орнынан кейінгі білім беру ұйымынан немесе денсаулық сақтау саласындағы ғылыми ұйымнан оқудан шығарылған жағдайда жұмыс істейді.»;

52-баптың 8-тармағы мынадай редакцияда жазылсын:

«8. Мемлекеттік білім беру тапсырысын айқындау кезінде Сот төрелігі академиясын, әскери, арнаулы оқу орындарын, мәдениет саласындағы білім беру ұйымдарын қоспағанда, жоғары және (немесе) жоғары оқу орнынан кейінгі білім беру ұйымдарының профессор-оқытушылар құрамының жалпы санын есептеу үшін білім алушылар санының оқытушыларға орташа арақатынасын ғылым және жоғары білім беру саласындағы уәкілетті орган бекітеді.»;

57-баптың 6-тармағының төртінші бөлігі мынадай редакцияда жазылсын:

«Білім беру қызметімен айналысуға лицензияны және (немесе) лицензияның қосымшасын қайта ресімдеу үшін лицензиат білім беру, ғылым және жоғары білім беру саласындағы уәкілетті орган бекітетін нысан бойынша өтінішті, лицензиялық алымның төленгенін растайтын құжатты, сондай-ақ:»;

57-1-бап мынадай редакцияда жазылсын:

«57-1-бап. Мектепке дейінгі тәрбие мен оқыту және балаларға қосымша білім беру саласындағы қызметті жүзеге асырудың басталғаны немесе тоқтатылғаны туралы хабарлама

1. Мектепке дейінгі тәрбие мен оқытудың жалпы білім беретін оқу бағдарламаларын іске асыратын білім беру ұйымының қызметі Қазақстан Республикасының рұқсаттар және хабарламалар туралы заңнамасына сәйкес хабарлама жасау тәртібімен жүзеге асырылады.

Қосымша білім берудің білім беру бағдарламаларын іске асыратын мемлекеттік білім беру ұйымдары мен орналастырылған мемлекеттік білім беру тапсырысы бар білім беру ұйымдарының қызметі Қазақстан Республикасының рұқсаттар және хабарламалар туралы заңнамасына сәйкес хабарлама жасау тәртібімен жүзеге асырылады.

2. Мектепке дейінгі тәрбие мен оқыту және балаларға арналған қосымша білім беру саласындағы қызметті жүзеге асыруды бастау немесе тоқтату туралы хабарламаларды қабылдауды білім беру саласындағы орталық уәкілетті органның аумақтық бөлімшелері жүзеге асырады.»;

59-бапта:

1-тармақ мынадай редакцияда жазылсын:

«1. Білім беру жүйесіндегі мемлекеттік бақылау мемлекеттің білім алуға құқықты қамтамасыз етуіне және жалпы білім беретін оқу және білім беру бағдарламаларын іске асыратын заңды тұлғалардың, сондай-ақ заңды тұлға құрмай-ақ дара кәсіпкерлердің өздері іске асыратын білім беру қызметінің Қазақстан Республикасының білім беру саласындағы заңнамасының және Қазақстан Республикасының рұқсаттар мен хабарламалар туралы заңнамасының талаптарына сәйкестігін сақтауға бағытталған және білім беру саласындағы уәкілетті орган және ғылым және жоғары білім саласындағы уәкілетті орган, оның ведомствосы мен ведомствоның аумақтық бөлімшелері өз құзыреті шегінде жүзеге асырады.

Білім беру саласындағы жергілікті атқарушы органдар жүзеге асыратын өз құрылымдық, ведомстволық бағынысты мемлекеттік органдары мен ұйымдардың, лауазымды тұлғаларының мемлекеттік орган қабылдаған шешімдерді, сондай-ақ Қазақстан Республикасы заңнамасының талаптарын орындауына мемлекеттік бақылау Қазақстан Республикасының Әкімшілік рәсімдік-процестік кодексіне сәйкес жүргізіледі.»;

мынадай мазмұндағы 3-1-тармақпен толықтырылсын:

«3-1. Техникалық және кәсіптік, орта білімнен кейінгі білімнің білім беру бағдарламаларын іске асыратын білім беру ұйымдарына қатысты мемлекеттік бақылау тізіліміне енгізілген, іске асырылатын білім беру бағдарламалары шеңберінде мамандықтар бойынша Қазақстан Республикасының заңнамасы талаптарына сәйкестігі тұрғысынан жүзеге асырылады.»;

4-тармағының бірінші бөлігі мынадай редакцияда жазылсын:

«4. Мемлекеттік аттестаттауды білім беру саласындағы уәкілетті органның ведомствосы және оның аумақтық бөлімшелері меншік нысанына және ведомстволық бағыныстылығына қарамастан, бақылау субъектісіне (объектісіне) бармай профилактикалық бақылау арқылы бес жылда бір рет Қазақстан Республикасының Кәсіпкерлік кодексіне, осы Заңға сәйкес жүргізеді.»;

4-тармақтың төртінші бөлігі мынадай редакцияда жазылсын:

«Сот төрелігі академиясында, әскери, арнаулы оқу орындарында жоғары және жоғары оқу орнынан кейінгі білімнің білім беру бағдарламаларын іске асыратын білім беру ұйымдары үшін мемлекеттік аттестаттау даярлау бағыттары бойынша жүзеге асырылады.»;

62-бапта:

4-тармақтың үшінші бөлігі мынадай редакцияда жазылсын:

«Мемлекеттік білім беру тапсырысымен байланысты көрсетілетін қызметтердің тізбесін білім беру, ғылым және жоғары білім саласындағы уәкілетті орган бекітеді.»;

7-тармақ мынадай редакцияда жазылсын:

«7. Білім беру жүйесін оқу-әдістемелік қамтамасыз ету бойынша мемлекеттік білім беру тапсырысын ұстауға қойылатын талаптарды білім беру, ғылым және жоғары білім саласындағы уәкілетті орган айқындайды.»;

64-баптың 3-тармағы мынадай редакцияда жазылсын:

«3. Білім беру ұйымдарын жекешелендіру «Мемлекеттік мүлік туралы» Қазақстан Республикасының Заңына сәйкес және білім беру, ғылым және жоғары білім саласындағы уәкілетті органмен келісім бойынша жүзеге асырылады.»;

65-баптың 3-тармағы мынадай редакцияда жазылсын:

«3. Қазақстан Республикасы білім беру ұйымдарының халықаралық ынтымақтастықты жүзеге асыру тәртібін білім беру, ғылым және жоғары білім саласындағы уәкілетті орган белгілейді.»;

7. «Рұқсаттар және хабарламалар туралы» 2014 жылғы 16 мамырдағы Қазақстан Республикасының Заңына:

3-қосымша мынадай мазмұндағы 63-тармақпен толықтырылсын:

«63. Балаларға арналған қосымша білім беру саласындағы қызметтің басталуы немесе тоқтатылуы туралы хабарлама.».

8. «Педагог мәртебесі туралы» 2019 жылғы 27 желтоқсандағы
Қазақстан Республикасының Заңына:

мынадай мазмұндағы 3-1-баппен толықтырылсын:

«3-1-бап. Осы Заңның мақсаттары, негізгі қағидаттары мен міндеттері

1. Педагог мәртебесі туралы Қазақстан Республикасы заңнамасының мақсаттары педагогтердің ерекше жағдайларына қол жеткізу және қолдау, олардың мәртебесін бекіту, сондай-ақ құқықтық жағдайын арттыру болып табылады.

2. Осы Заң ізгілік, әділеттілік, педагогтердің кәсіби қасиеттерін еркін дамыту, педагогтердің кәсіби қызметпен айналысу құқықтарының теңдігі, олардың құқықтары мен мүдделерін қорғау қағидаттарына негізделеді.

3. Осы Заң мынадай:

1) педагогтерге әлеуметтік кепілдіктерді қамтамасыз ету;

2) педагогтердің тән емес функцияларды жүзеге асыруына шектеу қою;

3) ғылымның, техниканың және мәдениеттің жаңа жетістіктері негізінде өз білімін жетілдіру;

4) педагогтердің педагогтік әдеп ережелерін сақтау міндеттерін орындауға бағытталған.»;

10-баптың 2-тармағы мынадай редакцияда жазылсын:

 «2. Педагогикалық қайта даярлау тәртібін ғылым және жоғары білім саласындағы уәкілетті орган айқындайды.».

2-бап. 2024 жылғы 1 шілдеден бастап қолданысқа енгізілетін осы
Заңның 1-бабының 1-тармағының жетінші – жиырмасыншы, жиырма
тоғызыншы – отыз сегізінші, алпыс төртінші – тоқсан төртінші
абзацтарын, 4-тармағының төртінші, қырық екінші – қырық тоғызыншы абзацтарын;

осы Заңның 1-бабының 1-тармағының жетінші – жиырмасыншы, жиырма тоғызыншы – отыз сегізінші, алпыс төртінші – тоқсан төртінші
абзацтары, 4-тармағының төртінші, қырық екінші – қырық тоғызыншы
абзацтары қолданысқа енгізілгенге дейін құрылған баланы
қабылдайтын отбасыларға қолданылатын «Неке (ерлі-зайыптылық) және отбасы туралы» Қазақстан Республикасы Кодексінің 1-бабының 11-1) тармақшасын,
132-1, 132-2, 132-3, 132-4, 132-5-баптарын қоспағанда, алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

 **Президенті**